text: Thyholm
  
  publiceret: 2011-04-07 08:19:06+02:00
  Thyholm, halvø i Limfjorden; 7624 ha, 3582 indb. (2010). Thyholm er mod nordvest forbundet med Thy ved det lavtliggende Draget og mod syd med Den Jyske Halvø ved Oddesundbroen. Desuden er halvøen mod øst forbundet med Jegindø ved en dæmning over Tambosund.
  Thyholm har med sin gode landbrugsjord langt tilbage i tiden været forholdsvis tæt befolket. Hovedbyen Hvidbjerg midt på halvøen var 1970-2006 administrativt centrum for Thyholm Kommune, fra 2007 en del af Struer Kommune.
  Gennem Thyholm passerer Thybanen og primærrute 11. Omkring krumodderne Katholm Odde og Munkholm Odde på halvøens nordøstlige del er 67 ha med laguner, strandenge og gamle kystskrænter fredet i 1978. Her yngler og raster adskillige vade- og svømmefugle.